Sebastian Vettel

Kehidupan awal dan peribadi

Vettel dilahirkan di Heppenheim, dahulunya terletak di Jerman Barat. Beliau mempunyai seorang adik lelaki, Fabian, dan dua kakak, Melanie dan Stefanie. Vettel mengatakan dalam satu temu bual bahawa wira zaman kanak-kanaknya adalah "Tiga Michaels", iaitu Michael Schumacher, Michael Jordan dan Michael Jackson. Beliau menyatakan bahawa beliau mahu menjadi penyanyi seperti Michael Jackson tetapi menyedari bahawa beliau tidak mempunyai suara yang merdu. Vettel juga merupakan seorang peminat The Beatles dan mengumpul beberapa rekod mereka termasuk Abbey Road dan lagu kegemarannya, Drive My Car. Dalam sebuah sesi temu bual dalam rancangan Top Gear, Vettel menyatakan bahawa beliau ialah adalah seorang peminat komedi British seperti Little Britain dan Monty Python's Life of Brian. Vettel tinggal di Thurgau dan merupakan peminat pasukan bola sepak Jerman, Eintracht Frankfurt. Vettel menggambarkan dirinya sebagai seorang yang berdaya saing, suka bersendirian dan bukan seorang yang penyabar. Vettel juga muncul dalam iklan Head & Shoulders. Dalam versi Jerman Cars 2, Vettel membuat penampilan dalam filem tersebut dalam versi alih-suara.

Siri junior

Dalam sebuah episod dalam rancang Late Show with David Letterman, Vettel berkata beliau memulakan kerjaya kart amaturnya pada umur 3½. Vettel memulakan kerjayanya dengan perlumbaan kart pada tahun 1995, dan memenangi pelbagai kejuaraan termasuk Junior Monaco Kart Cup pada tahun 2001. Pada tahun 2003, beliau beralih kepada perlumbaan kereta roda terbuka dan memenangi kejuaraan Formula BMW Jerman 2004 dengan 18 kemenangan daripada 20 perlumbaan. 
Pada tahun 2005, beliau memandu untuk ASL Mücke Motorsport dalam kejuaraan Formula Three Euroseries. Beliau mendapat tempat kelima dalam kejuaraan tahun tersebut dengan 64 mata. Beliau menguji kereta Formula Satu Williams FW27 pada 27 September sebagai ganjaran untuk kejayaannya dalam kejuaraan Formula BMW. Beliau kemudiannya menguji bersama pasukan BMW Sauber.
2006 merupakan sebuah tahun yang sibuk bagi Vettel. Beliau berlumba dalam musim keduanya dalam F3 Euroseries, dan berlumba dalam dua perlumbaan dalam kejuaraan Renault World Series dan menjadi pemandu ujian bagi Sauber dalam Formula Satu. Beliau memenangi beberapa buah perlumbaan, namun gagal menjadi juara keseluruhan dalam mana-mana siri tersebut. 
Vettel menjadi naib juara dalam kejuaraan Formula Three Euroseries 2006, di belakang juara dan rakan sepasukan, Paul di Resta. Beliau juga membuat penampilan sulungnya dalam kejuaraan World Series by Renault di Misano. Beliau memenangi perlumbaan tersebut selepas Pastor Maldonado disingkirkan. Bagaimanapun, pada perlumbaan seterusnya di Spa-Francorchamps, Vettel hampir kehilangan jarinya disebabkan serpihan yang terbang dalam sebuah kemalangan, dan dijangka direhatkan untuk beberapa perlumbaan. Walau bagaimanapun, beliau berjaya untuk bersaing dalam Ultimate Masters F3 di Zandvoort pada hujung minggu berikutnya dan mendapat tempat keenam. Beliau juga menetapkan masa pusingan yang ketiga terpantas dan ia mengejutkan ketua pasukan ASM, Frédéric Vasseur. Vasseur berkata: "Saya tentunya kagum, kerana pada awal minggu ini, saya pasti dia tidak dapat berlumba tetapi beliau menunjukkan kadar yang baik daripada sesi latihan pertama. Saya tidak dapat membayangkan dia sihat 100 peratus tetapi sekurang-kurangnya kita tahu bahawa kita boleh lebih berdaya saing dalam perlumbaan Euroseries seterusnya pada hujung minggu depan di Nürburgring, itu yang penting."
Vettel bersaing dalam kejuaraan World Series by Renault pada tahun 2007, dan mendapat kemenangan pertamanya di Nürburgring. Beliau sedang mendahului kejuaraan tersebut semasa beliau dipanggil untuk berlumba dalam Formula Satu. Selapas Vettel meninggalkan siri dunia tersebut, tempatnya diambil oleh Michael Ammermüller.

2007

Pada 31 Julai 2007, BMW melepaskan Vettel untuk menyertai pasukan Toro Rosso, dan menggantikan Scott Speed dari Grand Prix Hungary dan seterusnya. Beliau mendapat kira-kira AS$ 165,000 selepas menamatkan musim ini dengan Toro Rosso. Sebelum perlumbaan tersebut, Toro Rosso menyatakan bahawa Vettel akan memandu untuk mereka bagi musim 2008.
Vettel bergelut dalam beberapa perlumbaan pertamanya dengan pasukan baharunya itu, tetapi Vettel dapat berkecimpung dengan baik dalam perlumbaan kelima dan keenamnya. Dalam suasana hujan di Grand Prix Jepun di Fuji Speedway, Vettel berkerja keras sehingga ke tempat ketiga, di belakang Lewis Hamilton dan Mark Webber, dan seakan-akan mendapat podium pertamanya dan untuk Toro Rosso. Walau bagaimanapun, Vettel terempuh belakang kereta Webber di bawah keadaan kereta keselamatan. Webber berkata kepada wartawan ITV, Louise Goodman, "Dia ni seorang budak... budak dengan pengalaman yang tidak cukup - anda melakukan kerja dengan baik dan kemudian mereka menghancurkan kesemuanya". Vettel pada mulanya dihukum dengan penalti 10-petak kedudukan bagi perlumbaan berikutnya, namun penalti tersebut ditarik balik selepas sebuah rakaman video penonton di YouTube menunjukkan bahawa kejadian tersebut mungkin berlaku disebabkan oleh kelakuan Hamilton di belakang kereta keselamatan.
Pemilik Red Bull, Dietrich Mateschitz menyatakan yang Vettel telah memenangi kepercayaan beliau, dan Vettel akan menjadi salah satu bintang besar Formula Satu pada masa akan datang. "Vettel ialah salah satu daripada orang-orang muda dengan potensi yang luar biasa [...] Beliau sangat cepat, bijak, dan sangat berminat dalam bahagian teknikal."

Masa hadapan

Pada 21 Ogos 2009, ia diumumkan bahawa Vettel telah melanjutkan kontraknya bersama Red Bull sehingga akhir musim 2011, dengan pilihan untuk musim 2012. Pilihan tersebut telah diambil oleh Vettel pada 14 Mac 2011 dan Vettel melanjutkan kontraknya dengan pasukan itu sehingga akhir tahun 2014. Vettel pernah meluahkan hasratnya untuk berlumba bersama pasukan Ferrari pada satu hari nanti, dan diketahui bahawa Vettel tidak terikat dengan pra-kontrak bersama Ferrari, manakala Red Bull percaya bahawa beliau akan kekal bersama mereka selagi Red Bull membekalkan kereta yang berdaya saing. Sebelum Grand Prix Jepun 2011, penasihat Red Bull, Helmut Marko, meluahkan perasaan beliau untuk melanjutkan kontrak Vettel selama dua tahun, sehingga tahun 2016.

Penghargaan

Pada bulan Februari 2012, Vettel diberikan anugerah sukan tertinggi di Jerman, iaitu Silberne Lorbeerblatt, bagi mengiktiraf pencapaian beliau dalam Formula Satu.